b"\n_START_ARTICLE_\nAlcaloide\n_START_SECTION_\nEstructura i origen\n_START_PARAGRAPH_\nL'estructura qu\xc3\xadmica d'un alcaloide pot ser relativament variada. Es considera que un alcaloide \xc3\xa9s, per definici\xc3\xb3, un compost qu\xc3\xadmic que posseeix un nitrogen heteroc\xc3\xadclic procedent del metabolisme d'amino\xc3\xa0cids; de procedir d'una altra via es defineix com a pseudoalcaloide.\n_START_SECTION_\nAlcaloides derivats del trop\xc3\xa0\n_START_PARAGRAPH_\nEs troben en solan\xc3\xa0cies i eritroxil\xc3\xa0cies majorit\xc3\xa0riament. S\xc3\xb3n una estructura bic\xc3\xadclica d'anells pirr\xc3\xb2lics i piperid\xc3\xadnics i resulten de l'esterificaci\xc3\xb3 d'alcohols amb \xc3\xa0cids org\xc3\xa0nics. La caracteritzaci\xc3\xb3 d'aquestos alcaloides es produeixen per reaccions generals de precipitaci\xc3\xb3 (Dragendorff, Bouchardat i Mayer) i per coloraci\xc3\xb3 (Vitali-Morin)_NEWLINE_S\xc3\xb3n drogues parasimpaticol\xc3\xadtiques (Atropa belladona, Datura stramonium, Hyoscyamus niger). Inhibeixen els receptors muscar\xc3\xadnics a nivell perif\xc3\xa8ric en \xc3\xb2rgans innervats per fibres post-ganglionars parasimp\xc3\xa0tiques i a nivell del sistema nervi\xc3\xb3s central (SNC) per un mecanisme competitiu i reversible de la uni\xc3\xb3 de l'acetilcolina amb els seus receptors.\n_START_SECTION_\nAlcaloides derivats de l'ecgonina i els seus efectes farmacol\xc3\xb2gics\n_START_PARAGRAPH_\nLa m\xc3\xa9s coneguda \xc3\xa9s la coca\xc3\xafna. Produeixen estats d'euf\xc3\xb2ria i excitaci\xc3\xb3, fa disminuir la gana i la sensaci\xc3\xb3 de cansament. A m\xc3\xa9s, produeix nerviosisme, confusi\xc3\xb3, alteracions de la percepci\xc3\xb3 i apropament cap a un estat paranoic._NEWLINE_En un estat de toxicitat aguda produeix arr\xc3\xadtmies, infarts de miocardi, aturada card\xc3\xadaca, hipertensi\xc3\xb3 i hemorr\xc3\xa0gia cerebral. Si el seu consum \xc3\xa9s cr\xc3\xb2nic es produeix una alteraci\xc3\xb3 del comportament i la personalitat i es crea una forta depend\xc3\xa8ncia ps\xc3\xadquica.\n_START_SECTION_\nAlcaloides quinolizid\xc3\xadnics\n_START_PARAGRAPH_\nS\xc3\xb3n alcaloides derivats de la quinolizidina i aquesta deriva del metabolisme de la lisina. Les fam\xc3\xadlies bot\xc3\xa0niques que destaquen s\xc3\xb3n les fab\xc3\xa0cies, berberid\xc3\xa0cies, solan\xc3\xa0cies, ranuncul\xc3\xa0cies, quenopodi\xc3\xa0cies i rubi\xc3\xa0cies. Destaquen els alcaloides del g\xc3\xa8nere Lupinus (lupinina, lupanina i anagirina d'alta toxicitat hep\xc3\xa0tica) i l'esparte\xc3\xafna, Cytisus scoparius, antiarr\xc3\xadtmic i bloquejant neuromuscular.\n_START_SECTION_\nAlcaloides piperid\xc3\xadnics\n_START_PARAGRAPH_\nDeriven de la piperidina. A causa d'aquest fet, aquestos alcaloides tenen un car\xc3\xa0cter molt b\xc3\xa0sic. Destaca la Lobelina, Lobelia inflata, (antiasm\xc3\xa0tic, mucol\xc3\xadtic, expectorant) i l'escor\xc3\xa7a de Punica granatum (antihelm\xc3\xadntica).\n_START_SECTION_\nAlcaloides derivats del tript\xc3\xb2fan\n_START_PARAGRAPH_\nAquest tipus d'alcaloides es troben distribu\xc3\xafts en plantes i animals. En els vegetals es troben en les fam\xc3\xadlies bot\xc3\xa0niques apocin\xc3\xa0cies, logani\xc3\xa0cies i rubi\xc3\xa0cies. Aquest grup t\xc3\xa9 una gran varietat d'accions farmacol\xc3\xb2giques i usos com anticancerosos, antimal\xc3\xa0rics, etc.\n_START_SECTION_\nAlcaloides imidaz\xc3\xb2lics, diterp\xc3\xa8nics i estero\xc3\xaddics\n_START_PARAGRAPH_\nEls alcaloides imidaz\xc3\xb2lics deriven de la histidina, ja que contenen un anell imidaz\xc3\xb2lic. Hi ha pocs alcaloides imidaz\xc3\xb2lics i s'hi troben en diferents fam\xc3\xadlies com les rut\xc3\xa0cies, euforbi\xc3\xa0cies, papilion\xc3\xa0cies, etc. _NEWLINE_L'alcaloide m\xc3\xa9s interessant \xc3\xa9s la pilocarpina pel seu inter\xc3\xa9s terap\xc3\xa8utic. Est\xc3\xa0 majorit\xc3\xa0riament en el g\xc3\xa8nere Pilocarpus de la fam\xc3\xadlia rut\xc3\xa0cies. En Am\xc3\xa8rica del Sud el terme jaborandi s'empra per a designar drogues de diferents esp\xc3\xa8cies de rut\xc3\xa0cies (jaborandi de Marany\xc3\xb3 (P. microphyllus), de Pernambuc (P. jaborandi), etc.). L'oficinal \xc3\xa9s el Pilocarpus jaborandi, la droga del qual s\xc3\xb3n les fulles. Els efectes de la pilocarpina s\xc3\xb3n parasimpaticomim\xc3\xa8tiques (provoquen hipersecreci\xc3\xb3 salivar, g\xc3\xa0strica, i sudoral, broncoconstricci\xc3\xb3 i bradic\xc3\xa0rdia). A nivell ocular produeix vasoconstricci\xc3\xb3 de l'iris i miosi. S'utilitza en forma de nitrat o clorhidrat a\xc3\xafllat o associat a la fenilefrina. S'empra associat a un blocador \xc3\x9f en glaucomes cr\xc3\xb2nics o en hipertonia ocular._NEWLINE_Els alcaloides diterp\xc3\xa8nics i estero\xc3\xaddics provenen del mevalonat. Els diterp\xc3\xa8nics m\xc3\xa9s t\xc3\xb2xics com l'aconitina es troben als g\xc3\xa8neres Aconitum i Delphinium. S'utilitza per a fer pomades per a neur\xc3\xa0lgies del trigemin i per a la ci\xc3\xa0tica i com a sedant de la tos seca (tintura d'ac\xc3\xb2nit) en afeccions gripals. Els alcaloides estero\xc3\xaddics, que tenen com a nucli el ciclopentanoperhidrofenantr\xc3\xa9, el precursor \xc3\xa9s el colesterol. Aquest tipus es troba en les fam\xc3\xadlies apocin\xc3\xa0cies, solan\xc3\xa0cies, i lili\xc3\xa0cies."